Hallitus on julistanut maahan ulkonaliikkumiskiellon ja sulkenut pääsyn sosiaaliseen mediaan

Ympäri Sri Lankaa on tapahtunut useita räjähdyksiä, joissa jopa ainakin 290 ihmisen uskotaan saaneen surmansa. REUTERS

Sri Lankan pääkaupungissa Colombossa, länsirannikolla sijaitsevassa Negombossa ja itärannikolla sijaitsevassa Batticaloan kaupungissa on tapahtunut useita pommi-iskuja kirkoissa ja hotelleissa.

Sri Lankan poliisin maanantaina antamien tietojen mukaan iskuissa on kuollut 290 ja loukkaantunut yli 500 ihmistä.

Poliisin mukaan ainakin osaa räjähdyksistä epäillään itsemurhapommittajien tekemiksi. Paikallinen ministeri Harsha de Silva kertoo Twitter-tilillään, että poliisi ottanut kiinni seitsemän ihmistä epäiltynä yhteydestä tekoihin.

Lukumäärästä ei kuitenkaan ole varmuutta, sillä esimerkiksi Guardianin mukaan kiinniotettuja olisi vain kolme.

Tapahtumien eteneminen

Sunnuntaina kello kahdeksan aikaan aamulla Suomen aikaan eri puolilla Sri Lankaa raportoitiin sattuneen kuusi räjähdystä.

Noin kello 11.45 Suomen aikaa tietoon tuli seitsemäs räjähdys, joka tapahtui AFP:n mukaan hotellissa pääkaupunki Colombossa. AFP:n mukaan tässä räjähdyksessä olisi kuollut ainakin kaksi ihmistä.

Noin puoli tuntia tämän jälkeen uutistoimisto AFP kertoi kahdeksannesta räjähdyksestä. Myös kahdeksannen räjähdyksen kerrotaan tapahtuneen pääkaupunki Colombossa.

AFP:n tietojen mukaan viimeisessä räjähdyksessä surmansa sai kolme poliisia, jotka olivat olleet tekemässä kotietsintää pääkaupunki Colombon pohjoispuolella. Uutistoimiston lähteen mukaan itsemurhapommittaja olisi laukaissut räjähteet poliisien tulleessa sisälle taloon. Räjähdyksessä talon katto romahti tappaen sisällä olleet poliisit.

Sri Lankan hallitus on julistanut maahan ulkonaliikkumiskiellon. Siitä, kauanko kielto pysyy voimassa, ei ole annettu tarkempia tietoja.

Lisäksi uutistoimisto Reuters kertoo viranomaisten sulkeneen pääsyn sosiaaliseen mediaan ja viestipalveluihin. Syyksi tähän on kerrottu huoli disinformaation ja huhujen leviämisestä sosiaalisessa mediassa.

Kansainvälinen yhteisö tuomitsee

Sri Lankan poliisin aiemmin sunnuntaina antaman tiedon mukaan surmansa saaneiden joukossa olisi myös 35 ulkomaalaista. Luku kuitenkin saattaa vielä muuttua.

Paikallisen sairaalan antaman raportin mukaan iskuissa menehtyneiden joukossa olisi Yhdysvaltojen, Tanskan, Kiinan, Japanin, Pakistanin, Marokon, Intian ja Bangladeshin kansalaisia. Raportista kertova News 1st on srilankalainen uutistoimisto. Tietoja ei ole kuitenkaan vahvistettu.

Lisäksi Hollanti, Britannia ja Turkki ovat vahvistaneet, että heidän kansalaisiaan on menettänyt henkensä iskuissa.

Johtajat eri puolilla maailmaa ovat tuominneet Sri Lankan tapahtumat. Suomesta presidentti Sauli Niinistö, ulkoministeri Timo Soini ja pääministeri Juha Sipilä ovat tehneet saman.

Esimerkiksi Saksan liittokansleri Angela Merkel tuomitsi ”uskonnollisen vihamielisyyden ja suvaitsemattomuuden” ja Ranskan presidentti Emmanuel Macron taas kuvaili Twitterissä tekoja ”vastenmielisiksi”.

Iranin ulkoministeri Mohammad Javad Zarif kommentoi, että ”terrorismi on kansainvälinen uhka, jolla ei ole uskontoa”. Myös Sri Lankan muslimien neuvosto on tuominnut iskut.

Poliisin varoitus vain 10 päivää aiemmin

Ainakin kolme iskuista tapahtui kirkoissa pääsiäismessujen aikana.

Poliisilähteet ovat vahvistaneet Reutersille, että toinen kirkoista oli St. Anthonyn kirkko Kochcikaden kaupunginosassa. Toinen kirkoista sijaitsee Colombon pohjoisosassa Negombon kaupungissa Katuwapitiyassa ja on nimeltään St. Sebastianin kirkko.

Kukaan ei ole ottanut tekoja nimiinsä. Epäilyjä kuitenkin on.

AFP:n tietojen mukaan Sri Lankan poliisi olisi varoittanut iskujen mahdollisuudesta kymmenen päivää sitten. Tiedustelutietoon perustuvassa raportissa epäiltiin, että itsemurhapommittajat olivat suunnitelleet iskuja tärkeisiin kirkkoihin.

– Ulkomainen tiedustelutaho on kertonut, että NTJ (National Thowheeth Jama ' ath) suunnittelee itsemurhaiskujen tekemistä tärkeisiin kirkkoihin ja Intian suurlähetystöön, raportissa kerrottiin AFP:n mukaan.

NTJ on radikaalien muslimien ryhmä, joka on linkitetty viime vuonna tapahtuneeseen buddhalaisten patsaiden vandalisoitiin, kertoo uutistoimisto AFP.

Paikallisten viranomaisten mukaan isku on pahin sitten maan kymmenen vuotta sitten päättyneen sisällissodan.

Räjähdyksiä luksushotelleissa

BBC.n mukaan räjähdyksiä tapahtui kirkkojen lisäksi kolmessa Colombossa sijaitsevassa viiden tähden luksushotellissa. Kohteena olivat The Shangri La, Cinnamon Grand and Kingsbury.

Sri Lanka on suosittu turistikohde suomalaisten keskuudessa. Viime vuosina sen suosio on vain kasvanut.

Ulkoministeriöllä ei ole tässä vaiheessa tiedossa, että loukkaantuneiden tai kuolleiden joukossa olisi suomalaisia. Ulkoministeriön mukaan matkustusilmoituksen Sri Lankaan on tehnyt 79 suomalaista.

Päämininisteri erotti

Sri Lankan pääministeri Ranil Wickremesinghe on Guardianin tietojen mukaan tavannut armeijan henkilökuntaa. Virallista kannanottoa tilanteesta odotetaan lähitunteina.

Twitter-tilillään Wickremesinghe tuomitsi teot pelkurimaisina ja pyysi ihmisiä pysymään vahvoina. Hän myös peräänkuulutti kriittisyyttä pyytämällä, etteivät ihmiset levittäisi ”vahvistamattomia raportteja ja spekulaatiota”.

Sri Lankan poliittinen tilanne on kuitenkin jokseenkin sekava.

Se kärjistyi lokakuussa 2018, kun presidentti Maithripala Sirisena erotti maan pääministeri Wickremesinghen ja hallituksen. Presidentin teot kuitenkin todettiin perustuslain vastaisiksi, ja hänen nimittämänsä uusi pääministeri Mahinda Rajapaksa astui syrjään pääministerin paikalta.

Ulkoministeriön mukaan Sri Lankan yleinen turvallisuustilanne on kuitenkin toistaiseksi pysynyt vakaana. Maan pääkaupungissa Colombossa on esiintynyt mellakoita ja mielenosoituksia.

Uutinen päivittyy

Oletko paikalla? Soita numeroon 010 665 8006 tai lähetä teksti, kuva, video tai Whatsapp-viesti numeroon 040 778 4854. Kirjoita mukaan kuvaajan nimi, yhteystiedot sekä mahdolliset muut kuvaan liittyvät tiedot.

Kolme räjähdyksistä tapahtui kirkoissa pääsiäismessujen aikana. AOP

Sri Lanka sijaitsee Intian valtameressä Intian niemimaan alapuolella.

Sri Lankassa tapahtuneissa räjähdyksissä on kuollut kymmeniä ihmisiä. Räjähdyksiä tapahtui kaiken kaikkiaan kuusi. M.A. PUSHPA KUMARA

Räjähdyksiä tapahtui Sri Lankan pääkaupungissa Colombossa sijaitsevissa kirkossa. AOP

Vartija seisomassa St. Anthonyn kirkolla Colombossa, jossa tapahtui räjähdys varhain sunnuntaina Suomen aikaan. AOP